Stephen Miller

Stephen Miller (s. 23. elokuuta 1985 Santa Monica, Kalifornia, Yhdysvallat) on yhdysvaltalainen republikaaninen poliittinen neuvonantaja. Miller toimii presidentti Donald Trumpin toisen kauden hallinnossa apulaiskansliapäällikkönä ja kotimaan turvallisuudesta vastaavana neuvonantajana. Trumpin ensimmäisellä presidenttikaudella 2017–2021 Miller toimi hallinnossa vanhempana poliittisena neuvonantajana. Aiemmin hän työskenteli muun muassa kongressiedustajien Michele Bachmannin ja John Shadeggin tiedottajana sekä senaattori Jeff Sessionsin neuvonantajana. Konservatiivinen Miller tunnetaan maahanmuuton vastaisista mielipiteistään.

 Nuoruus 
Miller varttui liberaalissa juutalaisperheessä Kaliforniassa. Hänestä tuli konservatiivi kouluvuosinaan. High schoolissaan hänen onnistui palauttaa lippuvalan lukeminen koulun aamuohjelmaan. Miller myös vastusti monikulttuurisuutta, kuten koulunsa espanjankielisiä kuulutuksia sekä poliittista korrektiutta. Syyskuun 2001 terroristihyökkäykseen Miller reagoi arvostelemalla islamia ja vaatimalla terroristien tappamista. Hän julkaisi kirjoituksen, jossa hän rinnasti terrorisminvastaista sotaa vastustaneet opiskelijatoverinsa terroristeihin.

Miller luki Duke Universityssa valtiotiedettä ja kirjoitti kolumnia yliopiston lehteen. Hän puolusti kolumnissaan muun muassa mustan naisen raiskauksesta perättömästi syytettyä kolmea valkoista opiskelijaa ja syytti vasemmistoa syytettyjen noitajahdista rodullisin perustein. Miller pääsi puimaan tapausta myös useiden kansallisten televisiokanavien keskusteluohjelmiin. Milleristä tuli yliopistossaan myös akateemista vapautta puolustavan opiskelijajärjestön puheenjohtaja ja yliopistokampusten ”islamofasismista” varoittavan projektin kansallinen koordinaattori.

 Poiittinen ura 

Valmistuttuaan Dukesta vuonna 2007 Miller aloitti uran republikaanipuolueessa. Hän työskenteli aluksi kongressissa ja sitten edustaja Michele Bachmannin lehdistösihteerinä ja edustaja John Shadeggin viestintäjohtajana. Vuonna 2009 Miller aloitti senaattori Jeff Sessionsin tiedottajana. Milleriä pidetään Sessionsin ja Steve Bannonin ohella yhtenä niistä republikaaneista, joiden rakentamalle pohjalle Donald Trumpin vaalivoitto vuonna 2016 perustui.

Donald Trump otti Millerin neuvonantajakseen vaalikampanjaansa 2016. Milleristä tuli myös Trumpin puheenkirjoittaja, ja hän puhui itsekin Trumpin vaalitilaisuuksissa. Trumpin ensimmäisellä  presidenttikaudella Miller toimi hallinnossa vanhempana neuvonantajana, jonka päävastuuna oli maahanmuuttopolitiikka. Miller kannatti laittomasti maahan tulleiden vanhempien erottamista lapsistaan sekä Trumpin asettamaa maahantulokieltoa useista muslimimaista. Vuoden 2020 presidentinvaalien jälkeen Miller tuki Trumpin väitteitä vaalituloksen väärentämisestä.

Kun Trumpin ensimmäinen presidenttikausi oli päättynyt, Miller perusti vuonna 2021 America First Legal Foundation -säätiön, jonka tehtävä oli Millerin mukaan suojella Yhdysvaltain yhteiskuntaa ja perheitä vasemmiston laittomuuksilta. Säätiö käynnisti useita oikeustapauksia sellaisia ryhmiä ja järjestöjä vastaan, joiden se katsoi syrjivän valkoisia.

Miller osallistui Trumpin vaalikampanjaan vuonna 2024, ja korosti kampanjan aikana tiukkoja maahanmuuttokantojaan ja haluaan karkottaa laittomasti maassa oleskelijat. Trumpin voitettua vaalit Milleristä tehtiin apulaiskansliapäällikkö ja kotimaan turvallisuudesta vastaava neuvonantaja. Yhdysvaltain media on esittänyt, että Millerillä on Trumpin hallinnossa enemmän vaikutusvaltaa kuin kansliapäälliköllä tai varapresidentillä.

Miller on syyttänyt kovasanaisesti Intiaa Venäjän sodankäynnin rahoittamisesta. Millerin mielestä Grönlanti kuuluu Yhdysvalloille eikä Tanskalle.

 Arvostelua 
Oikeistomedia Breitbartin entinen toimittaja Katie McHugh paljasti marraskuussa 2019 Southern Poverty Law Centerille, että Miller oli vuosina 2015–2016 lähettänyt Breitbartille satoja sähköposteja, joissa hän pyysi lehteä julkaisemaan uutisia tietyistä aiheista ja arvostelemaan senaattori ja presidenttiehdokas Marco Rubion maahanmuuttokantoja, sekä suositteli valkoista nationalismia kannattavia lähteitä. Sähköpostien paljastumisen jälkeen kymmenet Yhdysvaltain kongressin jäsenet vaativat Milleriä erotettavaksi neuvonantajan asemasta.

Apulaiskansliapäällikkönä Miller on esiintynyt usein tiedotusvälineissä muun muassa Fox News -uutiskanavalla ja puolustellut Trumpin hallinnon toimintaa. Hänen aggressiivinen esiintymistapansa on ärsyttänyt joitakin Trumpin poliittisia liittolaisia, koska se tekee hänestä helpon kohteen demokraattisen puolueen edustajien arvostelulle.

 Yksityiselämä 

Miller on naimisissa. Hänen vaimonsa Katie on työskennellyt Robert F. Kennedy Jr:n terveysministeriksi valitsemiseen liittyneiden kuulemisten ja DOGE-toimielimen parissa. Pariskunnalla on kolme lasta.

 Lähteet 

 Aiheesta muualla 

Luokka:Vuonna 1985 syntyneet
Luokka:Amerikanjuutalaiset
Luokka:Elävät henkilöt
Luokka:Yhdysvaltalaiset virkamiehet
Luokka:Donald Trumpin presidenttikausi
Luokka:Äärioikeisto Yhdysvalloissa